DOI: 10.14457/tu.the.2019.722
title: ทัศนคติของผู้บริโภคที่มีต่อร้านค้าปลีก กรณีงดแจกบรรจุภัณฑ์พลาสติก

description: ทัศนคติของผู้บริโภคที่มีต่อร้านค้าปลีก กรณี งดแจกบรรจุภัณฑ์พลาสติก มีวัตถุประสงค์ 1) เพื่อศึกษาทัศนคติของผู้บริโภคที่มีต่อกลยุทธ์การงดแจกบรรจุภัณฑ์พลาสติกในร้านค้าปลีก และ 2) เพื่อศึกษาปัจจัยเชิงประชากรศาสตร์ที่มีผลต่อทัศนคติของผู้บริโภคต่อกลยุทธ์การงดแจกบรรจุภัณฑ์พลาสติกในร้านค้าปลีก ด้วยรูปแบบการวิจัยเชิงปริมาณ (Quantitative Research) โดยใช้แบบสอบถาม (Questionnaire) เป็นเครื่องมือในการสำรวจและเก็บข้อมูลจากกลุ่มตัวอย่างที่เป็นผู้ที่มีพฤติกรรมในการจับจ่ายใช้สอยผ่านร้านค้าปลีกที่มีอายุระหว่าง 20-60 ปี จำนวน 400 คน วิเคราะห์ผลโดยใช้สถิติเชิงพรรณนา (Descriptive Statistic) อธิบายผลการวิเคราะห์ ได้แก่ การแจกแจงความถี่ ร้อยละ ค่าเฉลี่ย ค่าเบี่ยงเบนมาตรฐาน ทดสอบสมมติฐานโดยใช้สถิติแบบ Independent t-test และวิเคราะห์ความแปรปรวนทางเดียว (One-Way Analysis of Variance : One-Way Anova)ผลการศึกษาพบว่า กลุ่มตัวอย่างส่วนใหญ่เป็นเพศหญิง มีอายุระหว่าง 20-30 ปี การศึกษาระดับปริญญาตรี และมีรายต่ำได้กว่า 10,000 บาทต่อเดือน ผลการวิเคราะห์ข้อมูลความพึงพอใจของผู้บริโภคที่มีต่อกลยุทธ์การลดบรรจุภัณฑ์พลาสติก พบว่า ผู้ที่มีพฤติกรรมในการจับจ่ายใช้สอยผ่านร้านค้าปลีกมีระดับความพึงพอใจต่อกลยุทธ์การลดบรรจุภัณฑ์พลาสติกโดยรวมอยู่ในระดับมาก ซึ่งพึงพอใจในระดับมากในด้านการส่งเสริมการขาย (Promotion) โดยผู้บริโภคให้ความสำคัญกับการแจกบรรจุภัณฑ์ที่สามารถนำไปใช้ซ้ำได้ การให้บรรจุภัณฑ์พลาสติกเมื่อมีการซื้ออาหารสดหรืออาหารอุ่นร้อน และการให้แต้มสะสมเมื่อมีการปฏิเสธการรับบรรจุภัณฑ์พลาสติก ด้านการขายโดยใช้พนักงาน (Personal Selling) ที่ผู้บริโภคให้ความสำคัญกับการกล่าวขอบคุณของพนักงานเมื่อมีการปฏิเสธการรับบรรจุภัณฑ์พลาสติกและการให้บรรจุภัณฑ์เมื่อขอเท่านั้น ด้านการให้ข่าวและการประชาสัมพันธ์ (Event Marketing) ที่ผู้บริโภคให้ความสำคัญกับการนำเอาผลกำไรส่วนหนึ่งของการดำเนินกิจกรรมร้านค้าปลีกไปดำเนินกิจกรรมเพื่อสิ่งแวดล้อมและการให้ความรู้เกี่ยวกับผลกระทบจากการใช้บรรจุภัณฑ์พลาสติก และด้านการโฆษณา (Advertising) ซึ่งผู้บริโภคให้ความสำคัญกับการทำสื่อโฆษณาเพื่อขอความร่วมมือการลดใช้บรรจุภัณฑ์พลาสติกผ่านสื่อออนไลน์ เช่น สื่อโซเชียลมีเดีย เป็นต้น ควบคู่กับการทำสื่อโฆษณาเพื่อขอความร่วมมือในการลดใช้บรรจุภัณฑ์พลาสติกภายในร้านค้าปลีกและการใช้ผู้มีอิทธิพลบนโลกออนไลน์ร่วมรณรงค์การใช้บรรจุภัณฑ์พลาสติกผ่านสื่อโซเชียลมีเดีย ตามลำดับ ส่วนด้านการตลาดทางตรง (Direct Marketing) ที่ผู้บริโภคให้ความสำคัญกับการแจ้งเตือนผ่านแอพพลิเคชั่นร้านค้าปลีกเพื่อขอความร่วมมือในการลดใช้บรรจุภัณฑ์พลาสติกนั้นได้ความพึงพอใจในระดับปานกลาง และผลการวิเคราะห์พฤติกรรมต่อกลยุทธ์การลดบรรจุภัณฑ์พลาสติกของผู้ที่มีพฤติกรรมในการจับจ่ายใช้สอยผ่านร้านค้าปลีก พบว่า กลุ่มตัวอย่างมีความถี่ในการจับจ่ายใช้สอยปกติ มีค่าใช้จ่ายในการจับจ่ายใช้สอยเท่าเดิม มีการเตรียมบรรจุภัณฑ์เพื่อนำไปใส่สินค้าด้วยตนเองบางครั้ง และขอบรรจุภัณฑ์พลาสติกบางครั้งที่มีการจับจ่ายใช้สอย เมื่อทดสอบสมมติฐาน พบว่า เพศที่แตกต่างกันส่งผลให้ทัศนคติของผู้บริโภคที่มีต่อกลยุทธ์การลดบรรจุภัณฑ์พลาสติกแตกต่างกัน ในขณะที่อายุ ระดับการศึกษา และรายได้เฉลี่ยต่อเดือนที่แตกต่างกันส่งผลให้ทัศนคติของผู้บริโภคที่มีต่อกลยุทธ์การลดบรรจุภัณฑ์พลาสติกแตกต่างกัน อย่างมีนัยสำคัญทางสถิติที่ระดับ 0.05 อย่างไรก็ตามงานวิจัยนี้ศึกษาเพียงแค่บางปัจจัยเท่านั้น ยังคงมีปัจจัยอีกมากมายที่ส่งผลต่อทัศนคติของผู้บริโภคที่มีต่อร้านค้าปลีก กรณี งดแจกบรรจุภัณฑ์พลาสติก นอกจากนี้งานวิจัยนี้ยังเป็นการกระจายแบบสอบถามในกลุ่มตัวอย่างเพียง 400 ตัวอย่างเท่านั้นทำให้ข้อมูลอาจจะยังไม่เพียงพอที่จะสะท้อนกลุ่มประชากรได้